|  |
| --- |
| ethnosimo-aade-gr |

Αθήνα, 3Σεπτεμβρίου 2025

**ΔΕΛΤΙΟ ΤΥΠΟΥ**

**ΑΑΔΕ: Ενημερωτική Ημερίδα για τις Τελωνειακές Απλουστεύσεις**

Η Ανεξάρτητη Αρχή Δημοσίων Εσόδων, στο πλαίσιο πρωτοβουλιών για συνεχή διάλογο και συνεργασία με την επιχειρηματική κοινότητα, πραγματοποίησε στις 2/9 ενημερωτική ημερίδα με θέμα τις Τελωνειακές Απλουστεύσεις**.**

Η εκδήλωση, στην οποία συμμετείχαν εκπρόσωποι του εμπορευματικού κόσμου και φορείς της αγοράς, είχε ως στόχο την παρουσίαση εργαλείων και ψηφιακών εφαρμογών που:

* διευκολύνουν τις εισαγωγές και εξαγωγές,
* μειώνουν τη γραφειοκρατία και
* ενισχύουν την ανταγωνιστικότητα των ελληνικών επιχειρήσεων.

Την έναρξη της ημερίδας χαιρέτισε ο Διοικητής της ΑΑΔΕ, Γιώργος Πιτσιλής, υπογραμμίζοντας τη σταθερή δέσμευση της Αρχής στη στήριξη του νόμιμου εμπορίου και της υγιούς επιχειρηματικότητας:

«Παραμένουμε σταθερά προσηλωμένοι στη στήριξη και τη διευκόλυνση του νομίμως διακινούμενου εμπορίου και της υγιούς επιχειρηματικότητας» ανέφερε χαρακτηριστικά τονίζοντας ότι «Για τον λόγο αυτό, δίνουμε ιδιαίτερη έμφαση στην καθιέρωση και εφαρμογή τελωνειακών απλουστεύσεων που ενισχύουν την εξωστρέφεια και την ανταγωνιστικότητα των ελληνικών επιχειρήσεων, προωθούν το μεταποιητικό και εξαγωγικό εμπόριο και ενδυναμώνουν τη σχέση εμπιστοσύνης που έχουμε χτίσει με την επιχειρηματική κοινότητα».

Στην ημερίδα, πραγματοποιήθηκαν παρουσιάσεις από τον Γενικό Διευθυντή Τελωνείων & ΕΦΚ, Δημήτρη Μπουρίκο καθώς και από έμπειρα στελέχη της Αρχής, τα οποία ανέλυσαν διεξοδικά τα οφέλη και τις δυνατότητες που προσφέρουν οι Τελωνειακές Απλουστεύσεις.

Ακολούθησε ανοικτή συζήτηση με τους φορείς της εμπορευματικής κοινότητας, όπου δόθηκαν απαντήσεις σε πλήθος ερωτήσεων, λύθηκαν απορίες και ακούστηκαν τα σχόλια και οι προτάσεις τους. Στο τέλος, ανανεώθηκε το ραντεβού για νέες αντίστοιχες δράσεις διαλόγου και συνεργασίας.

Σημειώνεται ότι μέσα από τον ευρύ οργανωτικό και ψηφιακό μετασχηματισμό της Τελωνειακής Υπηρεσίας, η ΑΑΔΕ έχει επιτύχει σημαντικά βήματα προόδου στις τελωνειακές διαδικασίες. Πλέον, οι ελληνικές επιχειρήσεις επωφελούνται από:

* **Ειδικές άδειες για διευκόλυνση των εμπορικών διαδικασιών:**
  + **Άδεια Εγκεκριμένου Οικονομικού Φορέα (ΑΕΟ):** Προσφέρει ταχύτερο τελωνισμό, μειωμένες εγγυήσεις και διεθνή αναγνώριση.
  + **Άδεια απλουστευμένων διαδικασιών για το καθεστώς της εξαγωγής:** Επιταχύνει τον τελωνισμό και την επιστροφή ΦΠΑ, με δυνατότητα διεκπεραίωσης στις εγκαταστάσεις της επιχείρησης.
  + **Άδεια Εγκεκριμένου Εξαγωγέα:** Διευκολύνει τις συναλλαγές με περισσότερες από 50 τρίτες χώρες.
* **Ψηφιοποίηση των διαδικασιών:**
  + Υποβολή διασαφήσεων εισαγωγών και εξαγωγών αποκλειστικά ψηφιακά, εξυπηρετώντας περισσότερους από 80.000 συναλλασσόμενους.
  + Ψηφιοποιημένη οριστικοποίηση εξαγωγών, με αυτοματοποιημένη ενημέρωση για την επιβεβαίωση εξόδου των εμπορευμάτων.
* **Ενίσχυση του διεθνούς εμπορίου:**
  + Ψηφιοποίηση των καθεστώτων τελωνειακής αποθήκευσης.
  + Ευρεία λειτουργία αποθηκών τελωνειακής αποταμίευσης.
  + Αναβάθμιση των Ελεύθερων Ζωνών στα μεγάλα λιμάνια της χώρας.

Οι τελωνειακές απλουστεύσεις που υλοποιεί η ΑΑΔΕ, σε συνδυασμό με τον οργανωτικό μετασχηματισμό (Τελωνειακά Ελεγκτικά Κέντρα, Ενοποίηση Τελωνείων) και ψηφιακό εκσυγχρονισμό, συμβάλλουν καθοριστικά στην ευελιξία των επιχειρήσεων, στη μείωση του λειτουργικού τους κόστους και στην ενίσχυση της εξωστρέφειας και της διεθνούς παρουσίας τους.